Informácia o predaji Poštovej banky, a.s.

Na základe uznesenia vlády SR zo dňa 9. augusta 2000 pod číslom 603/2000, ktorým vláda SR schválila návrh na použitie finančných prostriedkov získaných z privatizácie akcií Slovenských telekomunikácií, a.s. v roku 2000, v súlade s bodom C.1 predmetného uznesenia, akcionár SK, a.s. rozhodol o odkúpení akcií PB, a.s. z portfólia Slovenských telekomunikácií, a.s. V zmysle predmetného uznesenia vlády SR FNM SR dňa 16.8.2000 uzavrel so Slovenskou konsolidačnou, a.s. Zmluvu o poskytnutí finančných prostriedkov číslo 01/ST/2000, na základe ktorej poskytol na nákup akcií  Slovenských telekomunikácií, a.s. finančné prostriedky vo výške 1.705,70 mil. Sk. SK, a.s. odplatne nadobudla 17 057 ks akcií spoločnosti PB, a.s. v menovitej hodnote á 100 000,0 Sk. 

Dňa 2. marca 2001 uzavrela SK, a.s., Istrokapitál, a.s. a Slovenská pošta, š.p. Memorandum o porozumení akcionárov PB, a.s., základom ktorého je koordinovaný postup predaja vlastnených majetkových podielov. Majetkové podiely vo vlastníctve SK, a.s. a Istrokapitálu, a.s. budú predávané spoločne, čím bude strategickému investorovi ponúknutý minimálne 2/3 podiel na základnom imaní banky. Týmto spoločným postupom sledovali akcionári dosiahnutie maximálneho výnosu z predaja akcií PB, a.s..

Základným predpokladom úspešného predaja PB, a.s. bolo v zmysle odporúčaní finančného poradcu (KPMG) dosiahnutie takej výšky základného imania (ZI) PB, a.s., ktorá zabezpečí, že banka bude plniť všetky zákonné parametre. Išlo najmä o riešenie výroku audítora za účtovné obdobie roka 2000, podľa ktorého by mala banka podľa jeho názoru dotvoriť ďalšie opravné položky a rezervy v objeme cca 500 mil. Sk. V prípade neriešenia tejto straty by kapitálová primeranosť PB, a.s.  klesla pod Národnou bankou Slovenska predpísaných 8 %. 

NBS následne upozornila na potrebu dosiahnutia takej výšky základného imania, ktorá po zohľadnení hospodárskych výsledkov roku 2001 umožní PB, a.s. dosiahnuť zákonné parametre. Na základe posúdenia skutkového stavu banky odporúčala NBS navýšenie základného imania banky o 1 mld. Sk.

V závere roku 2001 bolo v zmysle doporučení NBS a rozhodnutia valného zhromaždenia SK, a.s. zo dňa 25.10.2001 akcionármi navýšené ZI PB, a.s. podľa § 16 ods.  písm. a) Zákona č. 21/1992 Zb o bankách v znení neskorších predpisov v pomere:

-	SK, a.s. o 657,5 mil. Sk, čo po navýšení znamenalo 55,16 % (nominálna hodnota podielu predstavuje 1,252 mld. Sk) podiel na ZI, 

-	Istrokapitálom, a.s. o 342,6 mil. Sk, čo po navýšení znamenalo 34,25% (nominálna hodnota podielu predstavuje 0,777 mld. Sk) podiel na ZI.
Podľa zákona  č. 483/2001 Z.z. o bankách platného od 1.1.2002 pre dosiahnutie požadovaných štandardných bankových parametrov bolo nutné vyviesť klasifikované pohľadávky PB, a.s. v objeme 2,6 mld. Sk.
Predbežná audítorská správa KPMG za rok 2001 doporučovala dotvoriť PB, a.s. opravné položky v objeme cca 150 mil. Sk, čím by strata banky za rok 2001 dosiahla objem cca 620 mil. Sk, čo predstavuje 28 % hodnoty základného imania a je v súlade s platným zákonom o bankách a opatreniami NBS o obozretnom podnikaní bánk. Bez realizácie odpredaja pohľadávok v nominálnej hodnote 2,6 mld. Sk za cenu 650 mil. Sk by to nebolo možné.

Spoločnosť Istrokapitál, a.s. ako akcionár PB, a.s. v rámci procesu predpredajovej reštrukturalizácie PB, a.s. a pre zabezpečenie parametrov stanovených NBS iniciovala cez orgány PB, a.s. predaj klasifikovaných pohľadávok v objeme 2,6 mld. Sk za odplatu 650 mil. Sk spoločnosti BPT INVEST, a.s. (dcérska spoločnosť PB, a.s.). Zároveň Istrokapitál, a.s. odkúpil od PB, a.s. spoločnosť BPT INVEST, a.s. so záväzkom odpredať SK, a.s. 7 ks  akcií  z celkového  počtu  11  za rovnakých podmienok ako ich nadobudol, t.j. 1,- Sk za akciu.

Podľa dohodnutého postupu mali hlavní akcionári PB, a.s., t.j. SK, a.s. a Istrokapitál, a.s. ručiť za záväzok pohľadávky BPT INVEST, a.s. v objeme 650 mil. Sk. Názor audítora KPMG po finančno-ekonomickej analýze spoločností SK, a.s. a Istrokapitál, a.s. bol, ak má byť pohľadávka PB, a.s. v objeme 650 mil. Sk uznaná ako štandardná, požaduje od BPT INVEST, a.s. voči PB, a.s. garanciu štátnou zárukou, prípadne zabezpečenie úhrady záväzku peňažnou hotovosťou.

Na základe požiadavky audítora KPMG bolo nevyhnutné, aby ministerstvo financií rozhodnutím jediného akcionára SK, a.s. dňa 26.3.2002 schválilo kúpu 2/3 akcií spoločnosti BPT INVEST, a.s a zabezpečenie splatenia 2/3 záväzku  BPT INVEST, a.s. voči PB, a.s.

Dňa 27.3.2002 sa spoločnosti Istrokapitál, a.s. a SK, a.s. zmluvne dohodli na spoločnom postupe v BPT INVEST, a.s.. Spoločnosť Istrokapitál, a.s. prevzala na seba záväzok BPT INVEST voči PB, a.s. vo výške 650 mil. Sk navýšením základného imania BPT INVEST, a.s. na celkovú výšku  661 000 000,- Sk. Slovenská konsolidačná, a.s. sa zmluvne zaviazala uhradiť ISTROKAPITÁLU, a.s. 2/3 podielu z navýšenej čiastky v dvoch splátkach (ISTROKAPITÁL, a.s. 1/3). Dňa 12.4. 2002 uhradila SK, a.s. prvú splátku vo výške 129 900 007,- Sk a zostatok záväzku je povinná uhradiť do 30.6.2002.

Je nutné konštatovať, že v prípade, ak by spoločnosť BPT INVEST, a.s. neuhradila podľa splátkového kalendára 27.3.2002 prvú splátku vo výške 195 mil. Sk, čo predstavuje 30 % z celkovej sumy 650 mil. Sk, stala by sa táto pohľadávka PB, a.s. klasifikovanou, čím by sa zmaril celý sledovaný zámer predpredajovej reštrukturalizácie PB, a.s.

Harmonogram predaja Poštovej banky, a.s.

Na základe pokynu akcionára SK, a.s., t.j. MF SR zo dňa 27.8.2001 vychádzajúceho z Vládou SR schválenej informácie o postupe predaja akcií PB, a.s., ktoré sú vo vlastníctve SK, a.s., ako aj na základe harmonogramu predaja akcií PB, a.s., SK, a.s. v rámci výkonu akcionárskych práv vyhlásila dňa 20.12.2001 medzinárodný tender  na predaj akcií Poštovej banky,  a.s.

Informačné memorandum o PB, a.s. bolo na základe prejaveného záujmu investorov od 21.12.2001 odovzdané siedmim bankám a finančným skupinám z Rakúska, Belgicka, Poľska, Slovenska, Veľkej Británie a USA.

Nezáväzné ponuky na odkúpenie akcií Poštovej banky do 8. februára 2002 predložili Tatra banka, a.s.,  Kulczyk Holding, S.A. a J&T Finance Group, a.s.. 

NBS udelila súhlas pre vykonanie due diligence  Tatra banke, a.s. a Kulczyk Holding, S.A. a neudelila súhlas J&T Finance Group, a.s.

Dňa 18. marca 2002 vstúpila do procesu predaja Poštovej banky, a.s. ING Bank N.V. a bolo jej odovzdané Informačné memorandum. Spoločnosť bola požiadaná o doručenie úvodnej nezáväznej ponuky. Dňa 13. apríla 2002  prejavila záujem o kúpu akcií PB, a.s. Česká poisťovňa Slovensko, a.s.

Dňa 6.5.2002 je predpokladaný začiatok „Due diligence“ v PB, a.s. Predkladanie záväzných ponúk sa predpokladá do 1.7.2002. Ukončenie procesu predaja PB, a.s. sa v zmysle harmonogramu plánuje v júli 2002.

             V zmysle informácii KPMG vo väzbe na predložené nezáväzné ponuky investorov na kúpu akcií PB, a.s. je možné predpokladať, že SK, a.s. procesom privatizácie PB, a.s. nedosiahne účtovnú stratu.